Р Е П У Б Л И К А С Р П С К А

СКУПШТИНА ОПШТИНЕ ХАН ПИЈЕСАК

Број: 01-022-148/21

Дана: 15.11.2021. године

На основу члана 44. став 1. Закона о заштити од пожара ( „Службени гласник Републике Српске“, број:94/19), члана 39. став 2. тачка 12. Закона о локалној самоуправи („Службени гласник Републике Српске број: 97/16 и 36/19) и члана 37. Статута Општине Хан Пијесак (''Службени гласник Општине Хан Пијесак'', бр. 10/17), Скупштина Oпштине Хан Пијесак, на сједници одржаној дана 15.11.2021. године, донијела је

**О Д Л У К У**

**О ОСНИВАЊУ ТЕРИТОРИЈАЛНЕ ВАТРОГАСНО-СПАСИЛАЧКЕ ЈЕДИНИЦЕ ХАН ПИЈЕСАК**

Члан 1.

Оснива се Територијална ватрогасно-спасилачка јединица Хан Пијесак ( У даљем тексту: Територијална ватрогасно-спасилачка јединица), као посебна унутрашња организациона јединица Општинске управе Општине Хан Пијесак ( У даљем тексту: Општинска управа).

Члан 2.

Територијална ватрогасно-спасилачка јединица је професионална ватрогасно-спасилачка јединица за подручје општине Хан Пијесак.

Члан 3.

Дјелокруг и надлежности Територијалне ватрогасно-спасилачке јединице су:

* 84.25 - дјелатност ватрогасних јединица;
* 71.20 - техничко испитивање и анализа;
* 85.59 - остало образовање;
* 81.22 - остале дјелатности чишћења зграда и објеката;
* 49.41- друмски превоз робе.

Поред дјелатности з става 1. овог члана Територијална ватрогасно-спасилачка јединица обавља и следеће послове и дјелатности:

* Гашење пожара и спасавање људи и имовине угрожених пожаром и елементарним непогодама,
* Спровођење мјера заштите од пожара, утврђених Планом заштите од пожара Општине Хан Пијесак,
* Пружање техничке помоћи у незгодама и опасним ситуацијама,
* остваривање задатака јединица цивилне заштите у складу са Законом о заштити и спасавању у ванредним ситуацијама (Службени гласник Републике Српске“, број: 121/12 и 46/17),
* Обука радника и провјера знања из области заштите од пожара код послодаваца, на основу закљученог уговора,
* Учешће у спровођењу превентивних мјера заштите од пожара које су у функцији благовремености и повећања ефикасности ватрогасно-спасилачке интервенције,
* Превентивни послови из области заштите од пожара и испитивање ручних и превозних апарата за гашење почетног пожара, односно пуњења и сервисирања ватрогасних апарата и уградња резервних дијелова и испитивање хидрантске мреже,

Друге послове у еколошким и другим несрећама, у складу са законом.

Члан 4.

1. Територијалном ватрогасно-спасилачком јединицом руководи старјешина Територијалне ватрогасно-спасилачке јединице кога именује начелник, на основу спроведеног јавног конкурса, у складу са законом којим се уређује запошљавање, права и обавезе службеника и намјештеника у органима јединице локалне самоуправе.
2. За старјешину Територијалне ватрогасно- спасилачке јединице може бити именовано лице које, поред општих послова предвиђених законом, има завршене студије првог циклуса са остварених најманје 180 ЕЦТС бодова или еквивалентом, техничког смјера и које испуњава друге посебне услове прописане Правилником о унутрашњој организацији и систематизацији радних мјеста у Територијалној ватрогасно-спасилачкој јединици (у даљем тексту: Правилник)
3. Старјешина Територијалне ватрогасно-спасилачке јединице може имати замјеника који испуњава услове предвиђене законом и Правилником.

Члан 5.

Средства за финансирање рада Територијалне ватрогасно-спасилачке јединице обезбјеђују се у буџету Општине, из прихода које оствари вршењем услуга у складу са законом и овом одлуком, из намјенских средстава за ову јединицу те из других извора, у складу са законом и актима органа Опшине.

Члан 6.

1. У складу са Правилником, распоређивање запослених у Територијалној ватрогасно-спасилачкој јединици врши Начелник, у складу са законом и другим прописима.
2. Права, обавезе и одговорности запослених у Територијалној ватрогасно спасилачкој јединици остварују се у складу са законом, колективним уговором и општим актима који се примјењују на запослене у Општинској управи.

Члан 7.

У року од 90 дана од дана ступања на снагу ове Одлуке, Скупштина општине Хан Пијесак донијеће Правилник о унутрашњој организацији и систематизацији радних мјеста у Територијалној ватрогасно-спасилачкој јединици Хан Пијесак, а након прибављеног мишљења Министарства унутрашњих послова Републике Српске.

У року од 30 дана од дана доношења Правилника из става 1. овог члана, Начелник Општине Хан Пијесак ће ускладити опште акте о оснивању Општинске управе и о уређењу унутрашње организације и систематизације радних мјеста у Општинској управи.

Члан 8.

Ступањем на снагу ове Одлуке, престаје да важи Одлука о оснивању Територијалне ватрогасне јединице Хан Пијесак као организационе јединице Административне службе општине Хан Пијесак („Службени гласник Општине Хан Пијесак“, број: 06/13) и Одлука о допуни Одлука о оснивању Територијалне ватрогасне јединице Хан Пијесак као организационе јединице Административне службе општине Хан Пијесак („Службени гласник Општине Хан Пијесак“, број: 09/13).

Члан 9.

Ова Одлука ступа на снагу осмог дана од дана објављивања у „Службеном гласнику Општине Хан Пијесак“.

ПРЕДСЈЕДНИК СКУПШТИНЕ ОПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Кристина Стојановић, дипл. ек)

ДОСТАВЉЕНО:

1. Одјељењу за општу управу,
2. ТВЈ Хан Пијесак,
3. Начелнику општине,
4. Предсједнику Скупштине,
5. Секретару Скупштине,
6. На оглас,
7. Архиви.